Lennusadamas algab reedel purjetamise Eesti meistrivõistluste sarja regatiks olev Tallinn Race, kus võidu seilavad kahepaadiklassid RS Feva, 29er ja 49er ning Eesti MV sarja arvestuse väliselt ka noorte ühepaadi Optimist purjetajad.
Tallinn Race peetakse erinevalt tavalistest purjetamisvõistlustest rannale väga lähedal ning seetõttu on sõidud isegi kaldalt lihtsalt nähtavad, teatas Eesti Jahtklubide Liidu peasekretär Ott Kallas BNS-ile.
Purjetatakse kahel võistlusrajal - Lennusadama rada ja Noblessneri rada. Lennusadamasse on paigutatud ka pealtvaatajatele mõeldud tribüünid, kust saab regatti eriti mugavalt jälgida, kuna sõitude kulgu kommenteerib kohapeal Rimo Timm.
Pühapäeval purjetatavatele vaatemängulistele finaalsõitudele on kell 13.50-17.15 võimalik kaasa elada lisaks Postimees Online otseülekande vahendusel, mida saab reaalajas jälgida lingilt: http://purjetamine.postimees.ee/v2/3765787/merepaeevade-raames-voisteldakse-poneval-tallinn-race-regatil . Finaalide käiku kommenteerivad Lauri Väinsalu ja Rimo Timm.
Regati formaat koosneb fliidisõitudest ning neile järgnevatest finaalsõitudest, mis omakorda koosnevad hõbefinaalist, kus purjetavad fliidisõitude seeria paremusjärjestuses 4.-10. koha võistlejad, ja kuldfinaalist, kus võistlevad fliidisõitude 1.-3. koha omanikud ning hõbefinaali võitja. Hõbefinaali tulemus määrab regati lõppkohad 5.-10. kohani ning kuldfinaalis selguvad regati esikolmik ja 4. koht.
RS Feva klassis juhivad Eesti MV sarja praegu Hugo Rasmus Vaino ja Uko Rasmus Tiidemann Rein Ottosoni Purjespordikoolist. 29er'il on liidriteks Tallinna Jahtklubi neiud Mari-Ann Raud ja Maris Seersant ning 49er klassis soomlased Victor ja Christoffer Silen. 49erFX arvestuses on esikohal Kätlin Tammiste ja Anna Maria Sepp (ROPK, TJK).
Tallinn Race'i korraldab Eesti 470 Klassiliit koostöös Eesti Jahtklubide Liiduga.